CELEX: 52015PC0237
Language: hu
Date: 2015-05-27
Title: Javaslat A TANÁCS VÉGREHAJTÁSI HATÁROZATA a Ciprus makrogazdasági kiigazítási programjának elfogadásáról szóló 2013/463/EU végrehajtási határozat módosításáról

EURÓPAI BIZOTTSÁG
            Brüsszel, 2015.5.27.
            COM(2015) 237 final
            2015/0122(NLE)
            Javaslat
            A TANÁCS VÉGREHAJTÁSI HATÁROZATA
            a Ciprus makrogazdasági kiigazítási programjának elfogadásáról szóló 2013/463/EU végrehajtási határozat módosításáról 
            
               
         
         
            
               INDOKOLÁS
            
            
               Ciprus 2012. június 25-én az Európai Stabilitási Mechanizmus (ESM) keretében nyújtott pénzügyi támogatásért folyamodott. A Tanács 2013. április 25-i határozata (2013/236/EU tanácsi határozat) értelmében Ciprusnak következetesen végre kell hajtania a makrogazdasági kiigazítási programot, amely kezeli az euróövezet pénzügyi stabilitása tekintetében Cipruson felmerülő kockázatokat, és célja, hogy minél előbb stabil és fenntartható gazdasági és pénzügyi helyzet alakuljon ki az országban. A 472/2013/EU rendelet hatálybalépését követően a 2013/463/EU végrehajtási határozat felváltotta a 2013/236/EU tanácsi határozatot. 
            
            
               Az ESM kormányzótanácsa 2013. április 24-én elvi döntést hozott a Ciprusnak nyújtandó stabilitási támogatásról, valamint jóváhagyta a konkrét gazdaságpolitikai feltételekről szóló egyetértési megállapodást (a továbbiakban: egyetértési megállapodás) és annak az ESM nevében történő, Bizottság általi aláírását. Az ESM kormányzótanácsa 2013. május 8-án jóváhagyta a pénzügyi segítségnyújtási konstrukcióról szóló megállapodást. A hároméves program 2013 közepétől 2016. március 31-ig tart.
            
            
               A makrogazdasági kiigazítási program célja a pénzügyi piacok bizalmának helyreállítása, a stabil makrogazdasági egyensúly visszaállítása, valamint a gazdaság fenntartható növekedéshez való visszatérésének lehetővé tétele. E célok elérése érdekében a program három pilléren nyugszik. Az első pillér a pénzügyi intézmények szerkezetátalakításán és méretük csökkentésén, valamint felügyeletük megerősítésén alapuló – a tőke- és likviditási hiányok kezelésére irányuló erőfeszítéseket tartalmazó – pénzügyi ágazati stratégia. A második pillér az ambiciózus költségvetési konszolidációs stratégia, amely a 2012-ben kezdeményezett konszolidációs erőfeszítéseken alapul, mindenekelőtt a következő intézkedésekkel: a folyó elsődleges kiadások csökkentése, a kormányzati bevételek növelése, az állami szektor működésének javítása és a költségvetési konszolidáció fenntartása középtávon. A cél a túlzott államháztartási hiány megszüntetése és a bruttó államadósság GDP-hez viszonyított arányának stabil csökkenő pályára állítása középtávon. A hatóságok kötelezettséget vállaltak arra, hogy a hiányt 2016-ig a GDP 3 %-a alá csökkentik. Fenn kell tartani a strukturális és más uniós alapokból származó források felhasználásának, valamint a munkahelyteremtés és növekedés erősítését célzó uniós szakpolitikai kezdeményezéseknek a megfelelő végrehajtását. Ez hozzájárul Ciprus hosszú távú növekedési pályán tartásához. A harmadik pillért az ambiciózus strukturális reformok ütemterve jelenti, amelynek célja a versenyképesség, valamint a fenntartható és kiegyensúlyozott növekedés támogatása a Ciprusnak címzett 2012. évi országspecifikus ajánlásoknak megfelelően, valamint a makrogazdasági egyensúlyhiányok megszüntetésének lehetővé tétele. Az ifjúsági garancia létrehozásáról szóló, 2013. április 22-i tanácsi ajánlással
                  1
                összhangban növelni kell a fiatalok lehetőségeit és javítani kell foglalkoztathatósági kilátásaikat. 
            
            
               A 2013/463/EU végrehajtási határozat 1. cikke (2) bekezdésének megfelelően a Bizottság az EKB – és adott esetben az IMF – közreműködésével elvégezte az egyeztetett intézkedések végrehajtása terén elért előrelépésre, valamint eredményességükre és gazdasági-társadalmi hatásukra vonatkozó hatodik értékelést. Ehhez kapcsolódva a szolgálatok szintjén elfogadták az egyetértési megállapodásnak a pénzügyi ágazat reformjára, valamint a fiskális politikai és strukturális reformokra vonatkozó aktualizálását. A pénzügyi ágazatban a külső korlátozó intézkedések 2015. április 6-i teljes liberalizálását követően a hatóságok kötelezettséget vállaltak arra, hogy folytatják a bankszektor likviditási helyzetének szoros monitoringját. Emellett a módosított egyetértési megállapodás további intézkedéseket ír elő a vállalati és háztartási szektor eladósodottságának kezeléséhez, valamint a magánszektor adósságának hosszú távú fenntartható átstrukturálásához létrehozott keret további megerősítéséhez, ami magában foglalja többek között a nemteljesítő hitelek átstrukturálására vonatkozó célok megállapítását és a stratégiai nemteljesítések elemzését. Intézkedésekre van szükség továbbá a nyugdíj- és biztosításfelügyelet reformja érdekében. Az új fizetésképtelenségi és kényszerértékesítési keret tekintetében a módosított egyetértési megállapodás előírja, hogy a hatóságok folyamatosan ellenőrizzék a keret végrehajtását és teljesítményét, és biztosítsák, hogy hozzájáruljon célkitűzéseinek és elveinek megvalósításához, valamint szükség esetén fogadjanak el módosításokat. Tartalmaz továbbá két előzetes intézkedést, egyrészt a hitelek értékesítését lehetővé tevő jogalkotási javaslat, másrészt az arra irányuló jogalkotási javaslat előterjesztését, hogy ingatlanvásárlás esetén – a visszaélések elleni védelem mellett – haladéktalanul megtörténjen a kibocsátott tulajdoni lapok átadása. 
            
            
               Ami a fiskális politikát illeti, a 2015 első negyedévében tapasztalt fiskális teljesítmény tükrözése érdekében az elsődleges egyenlegre vonatkozó 2015. évi célt módosítani kell legalább 264 millió EUR összegű többletre (a GDP 1,5 %-a), továbbá ki kell igazítani a 2016–2018. évi elsődleges többletre irányuló célt, azért is, hogy összhangban maradjon a Stabilitási és Növekedési Paktumban előírt kiigazítási pályával. A fiskális-strukturális és a strukturális reformok terén a módosított egyetértési megállapodás most előirányozza a nemzeti egészségügyi rendszer 2017-ig történő megvalósítását. Az adóigazgatás és az adószabályok betartása kapcsán az egyetértési megállapodás előírja az új integrált adóhivatal működőképessé tételét az egységes nyilvántartásba-vételi eljárás felállításával és az adózás rendjére vonatkozó új törvény jóváhagyásával. A közigazgatási reformmal összefüggésben a módosított egyetértési megállapodás – horizontális vizsgálatot követően – előírja egy olyan reformterv elfogadását 2015-ben, amely javítja a bérmegállapítási mechanizmust, új értékelési és előléptetési rendszert vezet be és előmozdítja a személyzet mobilitását. A szociális jóléti reform terén a módosított egyetértési megállapodás előírja a juttatások teljes áttekintésének bemutatását, amely alapján a monitoringcsoport véglegesíti a jóléti rendszer reformjára vonatkozó értékelési jelentést. Előírja továbbá a hatóságok számára, hogy terjesszenek elő javaslatokat a fogyatékossággal élők ellátásainak és a tanulmányi ellátásoknak a rendezésére. A megállapodás az ingatlanpiac szabályozása tekintetében további követelményeket foglal magában a tulajdonilap-kiadás felgyorsítása érdekében. A turizmus terén tanulmány készül a növekedésre vonatkozó cselekvési terv részét képező nemzeti turisztikai stratégiához. Az energiaágazatban a hatóságok – a ciprusi villamosenergia-hatóság szétválasztása terén elért eredmények alapján – kiválasztják a gáz- és energiaszabályozási rendszerre és a piacszervezésre vonatkozó, előnyben részesített opciót. 
            
            
               A javasolt határozat teljes összhangot biztosít az Európai Unió működéséről szóló szerződés (EUMSZ) keretében létrehozott többoldalú európai uniós felügyeleti keret és a gazdasági kiigazítási programot alátámasztó politikai feltételek között. A 472/2013/EU rendelet 10. cikke összhangot ír elő a jelentéstételre és a monitoringra vonatkozó követelményeket illetően. 
            
            
               2015/0122 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Ciprus makrogazdasági kiigazítási programjának elfogadásáról szóló 2013/463/EU végrehajtási határozat módosításáról 
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a pénzügyi stabilitásuk tekintetében súlyos nehézségekkel küzdő vagy súlyos nehézségek által fenyegetett euróövezeti tagállamok gazdasági és költségvetési felügyeletének megerősítéséről szóló, 2013. május 21-i 472/2013/EU európai parlamenti és tanácsi rendeletre
                  2
                és különösen annak 7. cikke (2) és (5) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 472/2013/EU rendelet azokra a tagállamokra vonatkozik, amelyek a rendelet hatálybalépése idején – többek között az Európai Stabilitási Mechanizmus (ESM) keretében – már pénzügyi támogatásban részesültek.
            
            
               (2)A 472/2013/EU rendelet meghatározza a pénzügyi támogatásban részesülő tagállamokra vonatkozó makrogazdasági kiigazítási program jóváhagyásával kapcsolatos szabályokat, amelyeknek összhangban kell lenniük az ESM létrehozásáról szóló szerződés rendelkezéseivel. 
            
            
               (3)Az ESM keretében nyújtott pénzügyi támogatás iránti, 2012. június 25-i ciprusi kérelemmel kapcsolatban hozott 2013. április 25-i 2013/236/EU tanácsi határozat
                  3
                értelmében Ciprusnak makrogazdasági kiigazítási programot kell következetesen végrehajtania.
            
         
         
            
               (4)Az ESM kormányzótanácsa 2013. április 24-én elvi döntést hozott a Ciprusnak nyújtandó stabilitási támogatásról, valamint jóváhagyta a konkrét gazdaságpolitikai feltételekről szóló egyetértési megállapodást és annak az ESM nevében történő, Bizottság általi aláírását.
            
            
               (5)A 472/2013/EU rendelet hatálybalépését követően sor került a makrogazdasági kiigazítási program tanácsi végrehajtási határozat
                  4
                formájában történő elfogadására. Az egyértelmű jogi helyzet és a jogbiztonság érdekében a programot a 472/2013/EU rendelet 7. cikkének (2) bekezdése alapján újból elfogadták. A program tartalma megegyezik a 2013/236/EU tanácsi határozattal elfogadott programéval, azonban kiegészült a 2013/236/EU határozat 1. cikkének (2) bekezdésével összhangban elvégzett értékelés eredményeivel is. Ezzel egy időben a 2013/236/EU tanácsi határozat hatályát vesztette.
            
            
               (6)A 2013/463/EU tanácsi végrehajtási határozatot már módosította a 2014/169/EU és a 2014/919/EU határozat. A legújabb fejlemények fényében a határozatot újra módosítani kell.
            
            
               (7)A 2013/463/EU tanácsi végrehajtási határozat 1. cikkének (2) bekezdésével összhangban a Bizottság az EKB-val és az IMF-fel együttműködve elvégezte az egyeztetett intézkedések végrehajtása terén elért előrelépésre, valamint eredményességükre és gazdasági-társadalmi hatásukra vonatkozó hatodik értékelést. Ennek eredményeképpen – a ciprusi hatóságok által 2015 első negyedévében tett intézkedéseket figyelembe véve – változtatásokra van szükség a pénzügyi ágazat reformja, valamint a fiskális politikai és a strukturális reformok terén, mindenekelőtt a következőket illetően: i. folytatni kell a bankszektor likviditási helyzetének szoros monitoringját; ii. ésszerűsíteni kell a biztosítók és a nyugdíjalapok szabályozását és felügyeletét; iii. további intézkedésekre van szükség a nemteljesítő hitelek bankok általi kezelésének megerősítéséhez és a hosszú távú, tartós átstrukturálási megoldások biztosításához, ideértve a nemteljesítő hitelek szanálására vonatkozó célok megállapítását és a stratégiai nemteljesítések elemzését; iv. elő kell terjeszteni a hitelek értékesítését lehetővé tevő jogszabályra irányuló javaslatot; v. be kell mutatni a kibocsátott tulajdoni lapok haladéktalan átadását biztosító, ugyanakkor a visszaélésekkel szemben védelmet jelentő jogszabályra irányuló javaslatot; vi. folyamatosan ellenőrizni kell a fizetésképtelenségi és kényszerértékesítési keret végrehajtását és teljesítményét annak biztosításához, hogy hozzájáruljon célkitűzéseinek és elveinek megvalósításához; vii. a 2015 első negyedévében tapasztalt fiskális teljesítmény tükrözése érdekében az elsődleges egyenlegre vonatkozó 2015. évi célt módosítani kell legalább 264 millió EUR összegű többletre (a GDP 1,5 %-a), továbbá ki kell igazítani a 2016–2018. évi elsődleges többletre vonatkozó célt, azért is, hogy összhangban maradjon a Stabilitási és Növekedési Paktumban előírt kiigazítási pályával; viii. 2017-ig teljes körűen meg kell valósítani a nemzeti egészségügyi rendszert; ix. egységes nyilvántartásba-vételi eljárás létrehozásával és az adózás rendjére vonatkozó új törvény jóváhagyásával működőképessé kell tenni az új integrált adóhivatalt; x. el kell fogadni a bérmegállapítási mechanizmus fejlesztéséhez és az új személyzeti értékelési és előmeneteli rendszer bevezetéséhez, valamint a személyzet mobilitásának fokozásához vezető közigazgatási reform tervét; xi. rendezni kell a fogyatékossági és tanulmányi ellátásokat; xii. a tulajdoni lapok kiadásának felgyorsítása érdekében további előírásokat kell beilleszteni az ingatlanpiaci szabályozásba; xiii. tanulmányt kell készíteni a növekedésre vonatkozó cselekvési terv részét képező nemzeti turisztikai stratégiához; valamint xiv. ki kell választani az energia- és gázszektor szabályozási rendszerét és piacszervezését, és további intézkedésekre van szükség a ciprusi villamosenergia-hatóság (Electricity Authority of Cyprus) szétválasztásához.
            
            
               (8)Ciprus átfogó szakpolitikai intézkedéscsomagjának végrehajtása során célszerű, hogy a Bizottság további szakpolitikai tanácsokat, egyes területeken pedig technikai segítséget nyújtson. Amennyiben egy makrogazdasági kiigazítási programot végrehajtó tagállam úgy ítéli meg, hogy nem rendelkezik megfelelő igazgatási kapacitással, a Bizottságtól technikai segítséget kérhet, amely ebből a célból szakértői csoportokat hozhat létre.
            
            
               (9)A ciprusi hatóságoknak a hatályos nemzeti szabályoknak és gyakorlatoknak megfelelően ki kell kérniük a szociális partnerek és a civil társadalmi szervezetek véleményét a makrogazdasági kiigazítási program előkészítése, végrehajtása, monitoringja és értékelése során,
            
            
               ELFOGADTA EZT A HATÁROZATOT:
            
            
               1. cikk
            
            
               A 2013/463/EU végrehajtási határozat 2. cikke a következőképpen módosul: 
            
            
               1.
                     Az (5) bekezdés helyébe a következő szöveg lép:
            
            
               „(5)
                     A pénzügyi ágazata stabilitásának helyreállítása érdekében Ciprus folytatja a bankszektor és a szövetkezeti hitelintézeti szektor szerkezetátalakításának végrehajtását, folytatja a felügyelet és a szabályozás megerősítését az egységes felügyeleti mechanizmus szerepének figyelembevételével, valamint a pénzügyi stabilitás megőrzése mellett reformot hajt végre az adósságátstrukturálási keretet illetően.
            
            
               A program a következő intézkedéseket és eredményeket irányozza elő:
            
            
               a) annak biztosítása, hogy a bankszektor likviditási helyzetének szoros monitoringja csak addig folytatódjon, amíg az a pénzügyi rendszer stabilitását érintő súlyos kockázatok enyhítése érdekében feltétlenül szükséges. A központi banki finanszírozásra vagy állami támogatásra támaszkodó belföldi bankok finanszírozásra és tőkeszükségletre vonatkozó terveinek reálisan tükrözniük kell a bankszektorban várható hitelállomány-leépítést, és mérsékelniük kell a központi bank által nyújtott hitelektől való függést, miközben el kell kerülniük eszközeik kényszereladását és a hitelszűkét;
            
            
               b) a minimális tőkeszükséglet kiigazítása a mérlegértékelés paraméterei és az átfogó értékelés figyelembevétele mellett;
            
            
               c) a tőkehiányos bankok, ha az egyéb eszközök nem megfelelőek, az állami támogatásokra vonatkozó eljárásoknak megfelelően állami feltőkésítési támogatást igényelhetnek. A szerkezetátalakítási tervvel rendelkező bankoknak be kell számolniuk a terveik végrehajtásában elért eredményről; 
            
            
               d) a hitelnyilvántartás teljes körű működésének biztosítása;
            
            
               e) az egységes felügyeleti mechanizmusra való átállást figyelembe véve a hitelkeletkeztetésre, az eszközök értékvesztésére és a tartalékképzésre vonatkozó szabályozási keret teljes körű végrehajtása;
            
            
               f) annak biztosítása, hogy a bankok rendszeresen közöljék a hatóságokkal és a piacokkal a műveleteik átstrukturálása terén elért előrelépésüket;
            
            
               g) az irányítási irányelv felülvizsgálata, amely többek között meghatározza a bankok belső ellenőrzési osztályai és a bankfelügyeletek közötti interakciót;
            
            
               h) a bankok irányításának megerősítése, többek között a független igazgatótanácsi tagok vagy velük kapcsolatban álló felek számára nyújtott hitelezés tilalma;
            
         
         
            
               i) a ciprusi központi bank által vállalt új feladatkörök, mindenekelőtt a szanálási és felügyeleti funkciók fényében szükséges személyzet és módosítások biztosítása, a 2014/59/EU európai parlamenti és tanácsi irányelvet (*) és a 2014/49/EU európai parlamenti és tanácsi irányelvet (**) is magában foglaló egységes szabálykönyv nemzeti jogba való átültetése;
            
            
               j) a biztosítók és a nyugdíjalapok szabályozásának és felügyeletének ésszerűsítése;
            
            
               k) a nemteljesítő hitelek kezelésének megerősítése, figyelembe véve az egységes felügyeleti mechanizmus fejleményeit és határidőit. Ebbe beletartozik: a ciprusi központi bank által megállapított átstrukturálási célok monitoringja és nyilvánosságra hozatala; a hitelezők számára annak lehetővé tétele, hogy megfelelő pénzügyi információkat szerezzenek a hitelfelvevők pénzügyi helyzetéről, valamint hogy kérelmezzék, elérjék és megvalósítsák a késedelembe esett hitelfelvevők pénzügyi eszközeinek és bevételeinek zárolását; azt lehetővé tevő és megkönnyítő intézkedések, hogy a hitelezők harmadik felekre ruházzanak át meglévő hiteleket minden biztosítékkal és értékpapírral együtt, anélkül, hogy ehhez meg kellene kapniuk a hitelfelvevő hozzájárulását; 
            
            
               l) ingatlanvásárlás esetén a kibocsátott tulajdoni lapok haladéktalan átadását, ugyanakkor a visszaélések elleni védelmet biztosító jogszabály elfogadása;
            
            
               m) a biztosíték felhasználására vonatkozó korlátozások enyhítése, mindenekelőtt a módosított kényszerértékesítési keret zökkenőmentes és eredményes működésének biztosításával; ezt össze kell kapcsolni a vállalatokra vonatkozó fizetésképtelenségi eljárások és a magáncsődeljárások átfogó reformjának végrehajtásával és kiegészítésével, többek között a szükséges további közigazgatási aktusok és szabályozások bevezetésével. Az új fizetésképtelenségi keret végrehajtását és teljesítményét folyamatosan ellenőrizni kell annak biztosításához, hogy hozzájáruljon célkitűzéseinek és elveinek megvalósításához és szükség esetén módosításokat kell előterjeszteni. Emellett 2016 elejéig el kell végezni a magánszektor adósságának átstrukturálására vonatkozó jogi keret átfogó felülvizsgálatát és cselekvési tervet kell kidolgozni a keret módosításához és a hiányosságok megszüntetéséhez. A polgári perrendtartásra és a bírósági eljárási szabályokra vonatkozó ajánlásokat kell megfogalmazni a módosított kényszerértékesítési és az új fizetésképtelenségi keretek zökkenőmentes és eredményes működésének biztosításához, többek között a bírósági eljárások felgyorsításának és a bírósági ügyhátralékok csökkentésének céljából;
            
            
               n) a szövetkezeti hitelintézetekre és a kereskedelmi bankokra vonatkozó szabályozás és felügyelet összehangolásának befejezése;
            
            
               o) annak biztosítása, hogy a szövetkezeti csoport gondoskodjon az egyeztetett szerkezetátalakítási terv időben történő és teljes végrehajtásáról, és további intézkedéseket hozzon működési kapacitásának javítása érdekében, mindenekelőtt a hátralékkezelés, a vezetői információs rendszer, az irányítás és az irányítási kapacitás terén;  
            
            
               p) a pénzmosás elleni küzdelem keretrendszerének további tökéletesítése, valamint jobb ügyfél-átvilágítási és jogalany-átláthatósági gyakorlaton alapuló cselekvési terv végrehajtása, összhangban a legjobb gyakorlattal.
            
            
               (*) Az Európai Parlament és a Tanács 2014. május 15-i 2014/59/EU irányelve a hitelintézetek és befektetési vállalkozások helyreállítását és szanálását célzó keretrendszer létrehozásáról és a 82/891/EGK tanácsi irányelv, a 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/EU, 2012/30/EU és 2013/36/EU irányelv, valamint az 1093/2010/EU és a 648/2012/EU európai parlamenti és tanácsi rendelet módosításáról (HL L 173., 2014.6.12., 190. o.). 
            
            
               (**) Az Európai Parlament és a Tanács 2014. április 16-i 2014/49/EU irányelve a betétbiztosítási rendszerekről (HL L 173., 2014.6.12., 149. o.).”
                     
            
            
               2.
                     A cikk a következő bekezdéssel egészül ki:
            
            
               „(7b)
                     A 2017–2018-as időszakra vonatkozó fiskális politikát illetően a ciprusi hatóságok gondoskodnak arról, hogy az államháztartási egyenleg biztosítsa az adósság fenntarthatóságát és megfeleljen a Stabilitási és Növekedési Paktumban előírt kiigazítási pályának.”
            
            
               3.
                     A (8) bekezdés h) pontja helyébe a következő szöveg lép:
            
            
               „h)
                     a közigazgatás reformja működésének és költséghatékonyságának javítása céljából, különösen a közszolgáltatások méretének és működési felépítésének felülvizsgálata, a bérmegállapítási mechanizmus fejlesztése, az új személyzeti értékelési és előmeneteli rendszer bevezetése, valamint a személyzet mobilitásának fokozása révén, a cél a kormányzati források hatékony felhasználásának biztosítása és minőségi szolgáltatás nyújtása a lakosság számára;”
            
            
               4.
                     A (12) és a (13) bekezdés helyébe a következő szöveg lép:
            
            
               „(12)
                     Ciprus biztosítja a tulajdonilap-kiadással kapcsolatos hátralék csökkentését, és egyszerűsíti az eljárásokat annak érdekében, hogy lehetővé váljon az új építési engedélyek és tulajdoni lapok gyors és hatékony kiadása.
            
            
               (13)
                     Ciprus – a növekedésre vonatkozó cselekvési terv részeként – lépéseket tesz a turizmus versenyképességének fokozása céljából, mindenekelőtt a turisztikai ágazat cselekvési tervének végrehajtásával, a turisztikai ágazatbeli verseny akadályainak azonosításával, az új nemzeti turisztikai stratégia elfogadásával, valamint egy aeropolitikai stratégia végrehajtásával, figyelemmel az Unió légi közlekedéssel kapcsolatos külpolitikájára és az uniós légi közlekedési megállapodásokra, biztosítva a megfelelő légi összeköttetést.”
            
            
                5.
                     A (16) bekezdés helyébe a következő szöveg lép:
            
            
               „(16)
                     Ciprus végrehajtja a növekedésre vonatkozó cselekvési tervet, amelynek során kellő mértékben figyelembe veszi a folyamatban lévő közigazgatási reformot, az államháztartás-igazgatási reformot, a ciprusi makrogazdasági kiigazítási program egyéb kötelezettségvállalásait, valamint a vonatkozó uniós kezdeményezéseket, figyelemmel az európai strukturális és beruházási alapok végrehajtására vonatkozó partnerségi megállapodásra. A növekedésre vonatkozó cselekvési tervet egyetlen szerv fogja koordinálni és érvényre juttatni.”
            
            
               2. cikk
            
         
         
            
               Ennek a határozatnak a Ciprusi Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
                     […]
               
            
         
         
            
                  
                     (1)
                  HL C 120., 2013.4.26., 1. o.
               
               
                  
                     (2)
                  HL L 140., 2013.5.27., 1. o.
               
               
                  
                     (3)
                  A Tanács 2013. április 25-i 2013/236/EU határozata a pénzügyi stabilitás és a fenntartható növekedés helyreállítása céljából Ciprus által végrehajtandó egyedi intézkedésekről (HL L 141., 2013.5.28., 32. o.).
               
               
                  
                     (4)
                  A Tanács 2013. szeptember 13-i 2013/463/EU végrehajtási határozata Ciprus makrogazdasági kiigazítási programjának elfogadásáról és a 2013/236/EU határozat hatályon kívül helyezéséről (HL L 250., 2013.9.20., 40. o.).